
Pranešimas žiniasklaidai
2026 m. gegužės 8 d.


„Amber Grid“ pajamos pirmąjį metų ketvirtį siekė 32,9 mln. eurų, grynasis pelnas augo beveik keturis kartus

Lietuvos dujų perdavimo sistemos operatoriaus „Amber Grid“ pajamos pirmąjį 2026 metų ketvirtį siekė 32,9 mln. eurų – 58 proc. daugiau nei tuo pačiu laikotarpiu pernai, kai jos buvo 20,8 mln. eurų. Grynasis pelnas sudarė 15,8 mln. eurų ir buvo beveik keturis kartus didesnis nei pirmąjį 2025 metų ketvirtį, kai siekė 4,2 mln. eurų.

„Pirmąjį šių metų ketvirtį dujų perdavimas didėjo tiek  Lietuvoje, tiek regione. Šį augimą daugiausia lėmė užsitęsusi ir šaltesnė nei įprasta žiema, dėl kurios reikšmingai padidėjo dujų poreikis šilumos ir energijos gamybai. Didesni perdavimo kiekiai lėmė reikšmingai geresnius bendrovės finansinius rodiklius. Didėjo pajamos, EBITDA ir pelno rodikliai. Tai rodo, kad bendrovė efektyviai išnaudoja rinkos sąlygas ir užtikrina stabilią reguliuojamos veiklos grąžą”, – rezultatus komentuoja „Amber Grid“ finansų direktorius Gytis Fominas.

Bendrovės EBITDA (pelnas iki mokesčių, palūkanų, nusidėvėjimo ir amortizacijos) pirmąjį šių metų ketvirtį siekė 23,3 mln. eurų ir buvo daugiau nei tris kartus didesnis nei atitinkamą 2025 m. laikotarpį, kai sudarė 8,9 mln. eurų. Vidutinė paskutinių 12 mėnesių nuosavybės grąža (ROE) 2026 m. kovo 31 d. sudarė 7,1% (2025 m. kovo 31 d. 4,6%).

Bendrovės koreguoti finansiniai rodikliai, eliminuojantys laikinų reguliacinių nuokrypių, vienkartinių sandorių įtaką bei kitą netipinį pelną ar nuostolius, išliko stabilūs: koreguotas grynasis pelnas siekė 3,2 mln. eurų (2025 m. I ketvirtį – 3,8 mln. eurų), o koreguota EBITDA sudarė 8,3 mln. eurų ir buvo tokia pati kaip prieš metus. 

Ataskaitiniu laikotarpiu bendrovė fiksavo 1,47 mln. eurų gamtinių dujų sąnaudas (2025 m. I ketvirtį – 4,6 mln. eurų). Teigiamą pokytį nulėmė sumažėjęs balansavimo dujų poreikis, kuriam įtakos turi nauja tranzito į Karaliaučių sutartis. 

Perdavimo kiekiai

2026 m. I ketvirtį Lietuvoje suvartota 6,77 teravatvalandžių (TWh) gamtinių dujų, tai yra 19 proc. daugiau nei per tą patį laikotarpį pernai (5,67 TWh). Pagrindinė šio augimo priežastis – užsitęsusi ir šaltesnė nei įprasta žiema, dėl kurios smarkiai padidėjo dujų poreikis šilumos ir energijos gamybai.

Pajamos iš dujų perdavimo veiklos padidėjo iki 32,7 mln. eurų (2025 m. I ketvirtį – 16,3 mln. eurų). Šių metų pradžioje dujų perdavimas į kitas ES šalis ir Ukrainą, palyginti su tuo pačiu laikotarpiu pernai, išaugo 88 proc. ir siekė 5,66 TWh (pernai – 3,01 TWh). 

Dujų perdavimas iš Lietuvos į Lenkiją per Santakos dujų apskaitos stotį I ketvirtį padidėjo 2,5 karto – iki 1,47 TWh, palyginti su 0,57 TWh pernai tuo pačiu laikotarpiu. Šalies dujotiekiai Lenkijos kryptimi tapo itin svarbia jungtimi, per kurią dujos buvo perduodamos Ukrainai.

Tuo metu dujų srautas iš Lenkijos į Lietuvą I ketvirtį šoktelėjo 33 kartus – nuo 56 GWh iki 1,85 TWh. Dujų perdavimas iš Lenkijos į Lietuvą itin šaltą žiemą padėjo užtikrinti patikimą viso regiono aprūpinimą dujomis.

Didžiausias dujų kiekis (4,19 TWh) buvo perduotas per Kiemėnų jungtį į Latviją. Tai 72 proc. daugiau nei 2025 metų I ketvirtį, kai šia kryptimi buvo perduota 2,44 TWh dujų.

Iš Klaipėdos suskystintųjų gamtinių dujų terminalo per pirmus tris šių metų mėnesius į sistemą buvo įleista 10,16 TWh dujų, tai yra 37 proc. daugiau nei pernai tuo pačiu laikotarpiu (7,4 TWh).

Per pirmąjį 2026 m. ketvirtį į sistemą taip pat buvo įleista 107 GWh biometano – 2,8 karto daugiau nei pernai tuo pačiu laikotarpiu (38 GWh).

AB „Amber Grid“ yra Lietuvos dujų perdavimo sistemos operatorius, priklausantis EPSO-G įmonių grupei. Bendrovė eksploatuoja 2 288 km ilgio aukšto slėgio dujotiekių tinklą visoje Lietuvoje. Ji taip pat valdo daugiau nei 60 dujų skirstymo ir apskaitos stočių bei dvi dujų kompresorių stotis.

AB „Amber Grid“ sistema yra sujungta su keturių kitų šalių dujų perdavimo sistemomis ir Klaipėdos SGD terminalu. „Amber Grid“ akcijos yra įtrauktos į NASDAQ Vilniaus vertybinių popierių biržos Baltijos antrinį sąrašą. Pagrindinis Bendrovės akcininkas yra EPSO-G, kurios 100 proc. akcijų priklauso Lietuvos Respublikos energetikos ministerijai.

